'Meer swart boere is nodig' | Netwerk24
'Meer swart boere is nodig'
Omri van ZylFoto:
Agri SA het kennis geneem van die president se onlangse aankondiging dat die ANC beoog om die Grondwet ten opsigte van grond te wysig.
"Ons is betrokke by konsultasie waar Suid-Afrikaners aan 'n hersienings­proses deelneem – ons het as't ware tyd opsy gesit om aan hierdie proses deel te neem – en daarom ondermyn hierdie aankondiging deur die regerende party die proses wat onderweg is," sê Dan Kriek, president van Agri SA.
"Suid-Afrika het meer swart boere en plase in swart besit nodig. Selfs die ergste scenario – onteiening sonder vergoeding – mag goed wees vir verkiesingsdoeleindes, maar dit sal nie meer swart boere daarstel nie," aldus Kriek.
Volgens hom is die begrippe "onteiening sonder vergoeding" en "ekonomiese groei" lynreg in teenstelling met mekaar. Dit het nêrens in die wêreld in enige vorm of formaat gewerk nie.
"Landbouhervorming kan slegs suksesvol geskied deur saam en in vennootskap met die private sektor te werk," sê Omri van Zyl, uitvoerende direkteur van Agri SA.
"Ons het gesien hoe hierdie scenario elders in die wêreld afspeel – Venezuela, Rusland – die beloftes om opkomende boere van implemente, kunsmis, saad en voorligtingsdienste te voorsien word dikwels gebruik as bloot verkiesing­slenters, terwyl die uitkoms altyd katastrofies vir die landbou en voedselsekerheid is," sê Van Zyl.
Kriek beskryf dit as onverant­woordelike verkiesingspropaganda. Hy maan leiers in ons land om meer waaksaam en verantwoordelik op te tree wanneer die toekoms van die ekonomie en werkskepping vir alle Suid-Afrikaners op die spel is.
"Ons is 'n volwaardige en aktiewe deelnemer aan die opkomende ANC- beraad oor werkgeleenthede – hierdie posisie sal ons beslis nie aanmoedig om te belê in die sektor met die oog op werkskepping nie.
"Hierdie is 'n populistiese skuif deur die ANC wat sal lei tot 'n ekonomiese afgradering – massiewe kapitaaluitvloei met gepaardgaande ondermyning van alle eiendom- en intellektuele eiendomsklasse," aldus Van Zyl.
"Dit sal ook 'n dramatiese impak op kommersiële, residensiële en eiendomsbelegging hê," sê Van Zyl.
Kriek het duidelik uitgespel hierdie is 'n onverantwoordelike skuif deur die ANC.
Hy sê dat indien die party werklik werkskepping en armoedeverligting wil aanpak, Agri SA gewillig is om daaroor te praat.